google/wiki40b huggingface dataset:
FK Haugesund

Historie

Klubben ble stiftet 28. oktober 1993 etter at klubbene Haugar og Djerv 1919 slo sammen sine elitelag med målsetting om å skape et stabilt eliteserielag. Lagene i aldersbestemte klasser og for damer inngikk ikke i fusjonen. Også fotballklubben Vard Haugesund var aktuell til å delta i fusjonen, men generalforsamlingen i klubben valgte å stå utenfor. Høsten 2005 ble imidlertid samtalene om å innlemme Vard gjenopptatt, og siden sesongen 2007 har Vard fylt rollen som farmerlag for FK Haugesund.
I sin første sesong i divisjonssystemet, 1994, vant FK Haugesund sin 2. divisjonsavdeling. De to neste sesongene spilte laget i 1. divisjon, før klubben debuterte i Tippeligaen i 1997. FK Haugesund berget plassen i 1997, men i 1998 fikk laget sin første sportslige nedtur da de rykket ned til 1. divisjon. Laget rykket rett opp igjen året etter, men det ble med ett år i den øverste divisjonen.
I 2004 rykket FK Haugesund ned fra 1. divisjon, og laget tilbrakte dermed sesongen 2005 i 2. divisjon. FK Haugesund rykket imidlertid rett opp igjen etter å ha blitt det beste laget som kunne rykke opp fra 2. divisjon, avdeling 3. Sesongene 2006–2009 spilte klubben i Adeccoligaen. Sesongen 2009 endte med opprykk, og laget har fra 2010-sesongen spilt i Tippeligaen. I slutten av 2009 valgte klubben av økonomiske årsaker å starte et eget aksjeselskap. Etter opprykket har laget levert blandede resultater. De første årene havnet laget midt på tabellen: To sjetteplasser i 2010- og 2011-sesongen ble fulgt av en syvendeplass 2012. I 2013-sesongen kom lagets foreløpig beste plassering, med tredjeplass. Etter bronsen har resultatene vært dårligere, med 11.- og 12.-plass de to påfølgende årene, før det ble en opptur i 2016 med 4-plass.
Klubbens beste prestasjon i cupen kom i 2007 da klubben tok seg helt til finalen. I finalen på Ullevaal Stadion 11. november 2007 ble imidlertid Lillestrøm for sterke, og FK Haugesund tapte 2–0 etter to mål av Olivier Occean. På sin vei til finalen slo laget ut blant annet Nybergsund i kvartfinalen og Odd Grenland i semifinalen. Dette var for øvrig femte gangen et lag fra Haugesund spilte en finale i cupen – tidligere har byen vært representert av  Haugar (1961, 1979) og Vard Haugesund (1962, 1975). Også alle de fire foregående finalene har endt med tap for haugesunderne.
I 2017 deltar FK Haugesund i E-cup kvalifisering og har kommet til andre kvalifiseringsrunde.
Nigidius amplicollis

Utseende

En middelsstor (17 - 27 millimeter), avlang, flat, blank, brunsvart hjortebille, en av de største artene i slekten Nigidius. Denne gruppen har ikke svært forstørrede kjever hos hannene, derimot har kjevene en oppoverrettet, krokformet lobe ("øre") ved roten. Hodet er avrundet trapesformet, bakhjørnene skarpe. Pannen er ganske flat, hodet er svært grovt og tett men grunt punktert med en tverrfure mellom fasettøynene. Pronotum er rundet, bredere enn langt, svært blankt og grovt punktert, med en smal midtfure. Dekkvingene har tydelige, grove punktrekker.

Utbredelse

Arten er utbredt i det østlige og sørlige Afrika.
Kinas kvinnelandslag i håndball

Troppen til OL 2008

Spillerne på Kinas landslag under OL på hjemmebane i 2008 var forholdsvis unge; den yngste spilleren er 19 år og den eldste er 28 år. Gjennomsnittsalderen er 25 ½ år.
Rytmisk gymnastikk under Sentralamerikanske og karibiske leker 1998

Rytmisk gymnastikk under Sentralamerikanske og karibiske leker 1998. Rytmisk gymnastikk var en av flere sporter i de attende sentralamerikanske og karibiske leker som ble arrangert i Maracaibo i Venezuela i perioden 8. til 22. august 1998. Det var første gangen som rytmisk gymnastikk var med i de sentralamerikanske og karibiske leker. Det var fem øvelser, kun for kvinner. Cuba ble beste nasjon med fire gullmedaljer foran Venezuela med en.
Overhoffretten

Overhoffretten var den høyeste domstol i Norge i årene 1667–1797. Den ble opprettet ved kongelig forordning av 14. mars 1666 og erstattet den tidligere norske herredagen. Øverste rettsinstans i det samlede Danmark-Norge var imidlertid fram til 1814 Højesterett i København som kom i 1661, men det var bare i helt spesielle tilfeller (stor økonomisk verdi eller liv og ære) at saker kunne ankes videre til Høyesterett.
Overhoffretten besto av ni medlemmer. Foruten stattholderen, visestattholderen eller stiftamtmannen i Christiania og justitiarius (som var formann) besto retten av tre høyere embetsmenn og oppnevnte lagmenn. Retten var beslutningsdyktig med fem til stede.
Fra de lavere rettsinstansene lagtingene og rådstuerettene kunne både sivile og kriminelle saker innankes for Overhoffretten, men straffesakene ble prioritert. Overhoffretten møttes én gang om året i Christiania i egne lokaler på Akershus festning.
Som en forenkling ble både Overhoffretten, lagtingene og rådstuerettene avskaffet ved kongelig forordning av 11. august 1797 og landet fikk i stedet en stiftsoverrett i hver av de fire stiftsbyene. En eventuell anke fra disse måtte til Højesterett i København. Slik mistet Norge det å ha en egen øverste nasjonal domstol.
Arkivet etter Overhoffretten oppbevares i Riksarkivet og omfatter tidsrommet 1661-1800 fordi materiale fra herredagen og Kristiania Stiftsoverrett inngår i arkivet. Det består av flere protokollserier som dokumenterer saksgang og saksbehandling i retten, og av pakkerekker som i hovedsak inneholder saksdokumenter fremlagt for retten. Protokollmaterialet er godt bevart, men sakpakkene er ikke komplette.
Smørbukkskuddvikler

Utseende

En middelsstor (vingespenn 12-14 millimeter) vikler, nokså tettbygd. Forvingen er mørkbrun innerst ved roten, så følger et bredt, hvitt tverrbånd og en rødbrunt område med en svart skråstrek, deretter et smalt, hvitt tverrbånd og en stor, rødbrun flekk. Vingespissen er mørk. Bakvingen er lys brunlig, blekere ved roten.

Levevis

Larvene utvikler seg i stilker og toppskudd av smørbukk (Hylotelephium maximum).

Utbredelse

Den er utbredt i Vest- og Mellom-Europa, bortsett fra Storbritannia, og finnes også i det nordlige Asia.
I Norge finnes den langs kysten til Vest-Agder.
Californium

Egenskaper

Californium er et radioaktivt tungmetall som tilhører aktinoidene. Det har ikke lykkes å isolere stoffet i ren form, men det er antatt å være sølvgrått av utseende. Videre er det forventet at det oksiderer raskt i luft og damp, og angripes av syrer, men ikke av basiske løsninger.

Isotoper

20 isotoper er kjent, og alle er ustabile (og dermed radioaktive). De mest stabile er ²⁵¹Cf med halveringstid 898 år, ²⁴⁹Cf med halveringstid 351 år, ²⁵⁰Cf med halveringstid 13,08 år, ²⁵²Cf med halveringstid på 2,645 år og ²⁴⁸Cf med halveringstid 333,5 døgn. Alle de resterende isotopene har halveringstider kortere enn 61 døgn, og de fleste kortere enn 4 timer. Isotopene  ²³⁷Cf, ²³⁸Cf, ²⁴⁰Cf, ²⁴²Cf, ²⁴⁶Cf, ²⁴⁸Cf, ²⁴⁹Cf, ²⁵⁰Cf, ²⁵²Cf, ²⁵⁴Cf og ²⁵⁶Cf kan nedbrytes ved spontan kjernespalting (fisjon).
Isotopen ²⁵²Cf er en sterk nøytronkilde, og er derfor meget skadelig for mennesker (ett mikrogram av ²⁵²Cf sender ut 170 millioner nøytroner i minuttet).
CAS-nummer: 7440-71-3

Forekomst

Californium forekommer ikke naturlig på Jorden, men fremstilles kunstig i laboratorier. I 1956 fremsatte en forskergruppe fra USA en hypotese om at kjernespalting av californiumisotopen ²⁵⁴Cf var årsaken til variasjoner i lysstyrken i type 1 supernovaer. Moderne gammastråledetektorer har funnet spor fra kjernespalting av kobolt og aluminium i supernovaer, men ikke californium.

Anvendelse

Californium brukes som nøytron-kilde i geologiske analyse-instrumenter. I oktober 2006 ble grunnstoffet oganesson fremstilt ved å bombardere ²⁴⁹Cf med ⁴⁸Ca (kalsium). ²⁵²Cf brukes som nøytronkilde i kreftbehandling.
The Caveman's Valentine

Handling

«Romulus» er mentalt syk, en huleboer i en park i New York. Han er også en begavet komponist, og far til en politibetjent i byen. På valentinsdagen fryser en ung mann ihjel i et tre i nærheten av hulen hans. Politiet påstår det er en ulykke som en følge av at noen har opptrådt rart, men «Romulus» tror på en av den dødes venner da han sier at den kjente fotografen David Leppenraub tok livet av ham. Romulus, som stadig ser hallusinasjoner av sin kone som en ung dame, bestemmer seg for å fange morderen, og greier å få en invitasjon til Leppenraubs gård for å spille en av sine nyeste komposisjoner.
Skvadron 721

Historie

Skvadronens røtter kan spores tilbake til 12. oktober 1926 da Marinens Flyvevæsens 1. luftflotilje ble opprettet med sjøfly hvis oppgavekompleks lød på rekognosering, fiskeriinspeksjon, transport og ettersøkning. Flotiljens sekundære oppgaver lød på mere militære oppgaver såsom bombe- og torpedokast. 1. luftflotilje ble nedlagt kort etter okkupasjonens begynnelse og alle flyene ble ødelagt av en motstandsgruppe i en sabotasjeaksjon i 1943.
Flotiljen ble gjenopprettet etter krigen og i 1950 ble den underlagt det nyopprettede Flyvevåbenet og ble i 1951 omdannet til Skvadron 721.
Parastilodes

Utseende

Middelsstore, ovale, blanke, svarte bladbiller med gule elelr oransje lengdestriper på dekkvingene. Dekkvingene har fine punktrader, pronotum er ganske kraftig punktert.

Utbredelse

Slekten er utbredt i Brasil, Peru og Argentina.
Parasittologi

Parasittologi er i medisinen og biologien den vitenskapelige læren om parasitters økologi, livssyklus, formering, evne til å fremkalle sykdom, følsomhet for medikamenter og lignende. Blant organismene som studeres i parasittologien inngår protozoer som for eksempel amøber, trypanosomer og malariaparasitter samt visse ormer, midd, lus og insekter. Studier av sykdomsfrembringende bakterier, virus og sopper er ikke omfattet av begrepet parasittologi, ettersom det hører inn under mikrobiologien.
Slave I

Slave I er et fiktivt romskip i Star Wars universet. Skipet dukket opp for første gang i filmen Imperiet slår tilbake, under eierskap av dusørjeger Boba Fett (Jeremy Bulloch). Skipet er også tilstede i filmen Star Wars Episode II: Klonene angriper, men den er da under eierskap av Jango Fett (Temuera Morrison). Slave I er sentral i flere bøker, tegneserier og videospill som er en del av det ekspanderte universet.
Ifølge Star Wars: Bounty Hunter tilegner Jango Fett Slave I ved å stjele den. Både Jango Fett og Boba Fett skal senere ha modifisert og oppgradert skipets motor og våpensystemer.
Spondé

En spondé er en versefot som består av to trykktunge stavelser, som i «polkø».
I klassisk gresk litteratur består en spondé av to lange stavelser.
Viser på 1/2 12

Vise på 1/2 12 er en EP med Birgitte Grimstad, utgitt i 1972.
Indias visepresident

Visepresidenten i India (engelsk: Vice-President of India) er nest høyest rangerte offisielle tjenestemann i den utøvende grenen av Indias regjering etter presidenten. Visepresidenten har også lovgivende makt ved at han fungerer som styreformann i Rajya Sabha (eng. Chairman of the Rajya Sabha). Den nåværende visepresidenten i India er Hamid Ansari, som ble valgt den 10. august 2007.
Artikkel 63 i den indiske grunnloven tar høyde for en visepresident: «Det skal være en visepresident av India». Mens den indiske visepresidenten kan bli valgt for en hvilken som helst tidsperiode, krever Grunnloven på en annen side at visepresidenten må være en indisk statsborger. Kvalifikasjonene for visepresident er de samme som for presidenten.
Visepresidenten fungerer som president i tilfelle presidenten dør, fratrer sin stilling eller blir avsatt, helt frem til en ny president velges av valgkollegiet. Visepresidenten kan også fungere som midlertidig president når presidenten ikke er til stede eller er syk.
Indias visepresident velges for en periode på fem år av et valgkollegium bestående av alle representanter i de to kamrene som Det indiske parlamentet består av. Etter denne perioden blir kontoret ledig og en ny visepresident valgt.
Grunnloven tar også høyde for en ordning for avsettelse av visepresidenten (artikkel 67(b)) ved en avstemning, der alle representanter i de to kamrene i parlamentet stemmer og man deretter følger flertallets avgjørelse.
Remunerasjon: Grunnloven har ikke fastsatt noen remunerasjon for visepresidenten i kraft av hans stilling. Han får sin faste lønn i kraft av stillingen som ex officio styreformann i Rajya Sabha.
Dverglo

Utbredelse

Arten er rødlistet i Norsk rødliste for arter 2015, til Nær truet (NT). Kategorien skulle egentlig vært Sårbar (VU) hvis man bare så på Norge, men så ble den satt ned et trinn til NT fordi det går bra med arten i nabolandene - og man anser at arten vil kunne innvandre derfra hvis den blir borte hos oss.
Hongkong-hakka

Hongkong-hakka er den dialekt av språket hakka som er mest utbredt blant hakkaene i New Territories i Hongkong. Dette er en av svært mange dialekter av hakka. Med den betydelige utvandringen fra Hongkong er dialekten også blitt spredt til vesten, blant annet til England og Nederland.
Dialekten overlever særlig i de mindre landsbyer i New Territories, men har vært i en mer trengt situasjon i  Tai Po大埔, Yuen Long 元朗, Sheung Shui 上水 og andre områder med mange hakkaer i New Territories.
Drammen tingrett

Drammen tingrett er en førsteinstansdomstol i Borgarting lagdømme som dekker kommunene Drammen, Hurum, Lier og Røyken i Buskerud samt Sande og Svelvik i Vestfold. Domstolen er lokalisert i Drammen tinghus på Bragernes. 
Sorenskriver Kristin Kjelland-Mørdre er embetsleder. Domstolen består i tillegg av syv dommere og tre dommerfullmektiger.
Bicol Region

Bicolregionen (Bicol, Bicol Region, region V) er en region i Filippinene, på Bicolhalvøya lengst nede sørøst på Luzon. Regionen hadde 5 289 500 innbyggere i 2006 og et areal på 17 632,5 km². 
Regionen består av seks provinser: Albay, Camarines Norte, Camarines Sur, Catanduanes, Masbate og Sorsogon. Legazpi City er regionens administrative hovedstad. Innbyggerne taler for det meste bicolano, men også masbatenyo, filippinsk og engelsk.
Regionen er inndelt i sammenlagt 107 kommuner og 7 byer. De største og viktigste byene er Legazpi City og Naga City.
Melodi Grand Prix 2004

Sendingen

Også dette året åpnet NRK for at utenlandske låtskrivere kunne levere bidrag i den åpne konkurransen, det førte til at utenlandske musikkforfattere sto helt eller delvis bak halvparten av finalelåtene. Til sammen kom det inn 530 låter i den åpne konkurransen, og tolv av dem ble plukket ut til finalen lørdag 6. mars. 
Finalen gikk nok en gang av stabelen i Oslo Spektrum, og Ivar Dyrhaug var programleder for første gang siden 1983. Deltakerlåtene ble offentliggjort uka før finalen, og seerne kunne SMS-stemme på sine favoritter hele uka før finalen.
De fleste deltakerne var ukjente artister for de fleste seerne, med Arlene Wilkes og Idol-deltaker Rebecca Ludvigsen som unntak. 
Også dette året ble resultatet avgjort fullt ut av seernes telefon- og SMS-stemmer. Først ble de tolv finalemelodiene spilt én gang, før publikum fikk mulighet til å stemme. Etter en halvtimes sendepause begynte del to med avstemningen for første runde. De fire best plasserte sangene gikk videre til superfinalen, og publikum fikk stemme på nytt. I den andre avstemningen telte hver telefonstemme ett poeng, og til slutt vant balladen «High» med over 26 000 stemmer mer enn «This Is Where You Got It From». Dette var første gang utlendinger sto bak vinneren av Melodi Grand Prix, for «High» var skrevet av tre svensker.

Hendelser

Finalen ble sett av 1 228 000 seere, som tilsvarte 75 prosent av alle som så på tv i det aktuelle tidsrommet sendingen gikk.
Det norske bidraget kom sist i Eurovision Song Contest og fikk kun 3 poeng – samtlige fra Sverige. Sisteplassen gjorde at Norge måtte gjennom en semifinale i den internasjonale finalen året etter.
Knut Anders Sørum kom for alvor tilbake i rampelyset i 2016, da han deltok i og vant NRK-konkurransen Stjernekamp.
Albert Eckhout

Albert Eckhout (født ca. 1610, Groningen - 1665) var en nederlandsk portrett- og stillebenmaler.
Eckhout var blant de første europeiske kunstnerne som malte motiver fra den nye verden. I 1636, reiste han til Nederlandsk Brasil, invitert av greven Johan Moritz av Nassau-Siegen. Der malte han portretter av  innfødte, slaver og mulatter. Han er også berømt for hans stilleben av brasilianske frukter og grønnsaker.
De fleste av verkene hans oppbevares nå i Det danske Nationalmuseet i København. I kunsthistorien blir han regnet å være en del av barokken.

Nederlandsk Brasil

Johan Moritz av Nassau-Siegen tok med seg malerne Albert Eckhout og Frans Post til det nederlandske Brasil for å nedtegne landets landskap, innbyggere, flora og fauna. Eckhout fokuserte på personer, planter og dyr. Han laget åtte representasjoner av Brasils innbyggere i naturlig størrelse, tolv stilleben og et stort bilde med dansende innfødte. For mange europeere var disse verkene deres første introduksjon til den nye verden. I 1644 vendte Eckhout tilbake til Europa.

Portretter

Mens Post fokuserte på å male kart og landskap, laget Eckhout avbildninger av innbyggerne og stilleben med frukt og grønnsaker. Hans verk blir sagt å gi det første realistiske bilde av den innfødte befolkningen med Tupi- og Tupaya stammene. Tupiene ble ansett å være de innfødte som stod nærest til europeerne; på avbildningene, var de påkledd og ble vist i et kultivert miljø. Tupayaene ble på andre side vist dansende som nakne villmenn omgitt av ville dyr. Dette stemte bedre med det bildet av de innfødt folk i Europa hadde.

Stilleben

Det er flere grunner til at serien med tolv stilleben av Albert Eckhout er unike. For det første viser de Brasils rike avlinger og for andre er disse de eneste kjente stilleben fra det 17. århundre som viser en (overskyet) himmel i bakgrunnen.
Nigidius semicariosus

Utseende

En nokså liten (16-22 millimeter), smal, flat, blank, svart hjortebille. Denne gruppen har ikke svært forstørrede kjever hos hannene, derimot har kjevene en oppoverrettet, krokformet lobe ("øre") ved roten. Hodet er timeglassformet, innsnevret i midten. Pannen er ganske flat, hodet er svært grovt og tett men grunt punktert, betydelig innsnevret foran fasettøynene. Pronotum er rundet, bredere enn langt, svært blankt og grovt punktert, med en bred, grovt punktert midtfure, forkanten er litt nedsenket sammenlignet med resten av pronotum. Dekkvingene har tydelige, grove punktrekker med litt opphøyde ribber mellom.

Utbredelse

Arten er utbredt i Etiopia, Eritrea, Somalia, Uganda og Kenya.
Blegdamshospitalet

Blegdamshospitalet var et epidemisykehus på Blegdamsvej i København, som spredte seg utover 78 000 m² med paviljonger og driftsbygninger. Det ble revet ned på 1960-tallet for å gi plass til Panuminstituttet for medisinstudenter.

Historie

Hospitalet ble oppført for Københavns kommune i årene 1878–80 ved Vilhelm Friederichsen, senere utviklet av stadsarkitekt Ludvig Fenger, som et moderne paviljongshospital. Den slags bygningsanlegg hadde i utlandet vist seg effektive i bekjempelsen av hospitalssykdommer som pasientene pådro seg under innleggelsen. 
Opprinnelig var Blegdamshospitalet bestemt som et epidemihospital for akutte, smittsomme sykdommer som kopper, eksantemisk tyfus, dysenteri, pest m.fl. Senere tilkom behandling av skarlagensfeber, difteri og meslinger som tidligere var blitt behandlet på Kommunehospitalet.
Blegdamshospitalet ble kjent i omverdenen, da man under den store epidemien i 1952, innførte respiratorbehandling til bekjempelse av åndedrettslammelse ved akutt poliomyelitis.
Skulpturen fra inngangsportalen, skapt av Vilhelm Bissen og forestillende Athene som beskytter sine barn mot pestgudens piler, befinner seg nå på Københavns Museum.
Skriving

Skriving er å formidle en tekst gjennom tegn og symboler. Skrift skiller seg fra bruk av bilder eller lyd for å formidle et budskap ved at det kreves lesekyndighet for å forstå teksten. Skriving ble først tatt i bruk i oldtidens Mesopotamia. 
Språket uttrykkes ofte på forskjellige måter avhengig av om det er skriftlig eller muntlig overlevering. Man skiller derfor gjerne mellom skriftspråk og talespråk. Skriftspråket er gjerne mer formalisert enn talespråket, fordi det er basert på standardformer som kan uttrykke flere dialekter. 
Skriving fordrer kjennskap til visse andre ferdigheter. Den første er evnen til å føre skriveredskapet  eller til å bruke en skrivemaskin eller datamaskin. I tidligere tider var det få som var skrivekyndige, og man fant personer som gjorde det til sitt yrke å skrive det andre dikterte for dem. Graden av ferdighet har en betydelig påvirkning på evnen til å uttrykke seg skriftlig; en person med dårlig håndskrift kan ha problemer med å gjøre seg forstått og vil ofte nøle med å skrive, mens en person som skriver sakte på maskin ofte vil gjøre feil. 
Den andre ferdigheten er evnen til å stave ord og til å sette sammen grammatisk korrekte setninger. Fordi skriftspråket ofte skiller seg fra talespråket er dette noe man må lære. Ved bruk av tekstbehandler på en datamaskin har man tilgang til stavekontroll, men dette er oftest ikke nok til å luke ut alle skrivefeil.
Saint-Valery-sur-Somme

Geografi

Kommunen ligger kysten av Picardie tilstøtende til Baie de la Somme og ved utløpet av elven Somme. Den er 30 km nordvest for Abbeville og vest for slagmarkene fra slaget ved Somme i 1916. Størstedelen av kommunen ligger langs sjøen og elven ved Quai du Romerel, Quai Courbet, Quai Jeanne d'Arc, Quai Blavet og Quai Perree. Den eldste delen ligger ved den nordlige kysten, nordvest for hovedbosetningen. I sør er hovedvegen, CD940 mellom Abbeville og Cayeux-sur-Mer.

Historie

Kommunens historie går tilbake tiden før romerne invaderte da det var en liten bosetning av gallere. Den romerske invasjonen oppmuntret en liten grend til å vokse til en liten landsby og etter at romerne forlot Gallia kom landsbyen inn under frankernes innflytelse.
I 611 kom en kristen munk kjent som Valery dit og installerte seg som eremitt på neset på stedet for Leuconaus. Hans fromhet og ryktene om mirakler trakk til seg disipler og disse dannet et primitivt kloster. Helgenen ble gravlagt her i år 622 og ble kjent som sankt Blimont. Kong Klotar II av Neustria ga grunnlaget for oppbyggingen av det nye klosteret i 627. Relikviene til helgenen trakk til seg mange pilegrimer til klosteret som ble kjent som Saint-Valery. I løpet av 700- og 800-tallet ble klosteret og landsbyen plyndret og ødelagt gjentatte ganger av norrøne herjingsmenn, vikinger.
Landsbyen vokste på 900- og 1000-tallet og ble historisk betydningsfullt for stedet hvor Vilhelm Erobreren samlet sin flåte og hær før de seilte over til England i 1066. I løpet av de mange krigene mellom franskmennene og engelskmennene var landsbyen okkupert av England, Frankrike og Burgund. De engelske ødela klosteret for å styrke festningen St Valery som lå rett ved. I 1431 ble Jeanne d’Arc holdt fange av engelskmennene i det lokale fengselet hvor hun deretter ble overført til Rouen og der brent på bålet. Den cellen hvor hun ble oppbevart kan fortsatt bli funnet i de gamle landsbymurene.
Kommunen fikk endelig fred og framgang på 1400-, 1500-, og 1600-tallet. Klosteret ble gjenoppbygget i den form som kan sees i dag. Aktivitet i havnen blomstret, takket være eksport av vin og den voksende fiskeindustrien med sild. Stedet lå nær nok til Paris for å være en av de tidligste leverandørene av chasse marée, en form seilfartøy. Kommunen gjenspeiler Frankrikes historie og ble stedet for religiøse konflikter mellom protestanter og katolikker og senere en kilde av konflikter under den franske revolusjon.
Kommunen var populær i løpet av 1800-tallet for kunstnere og forfattere, og Victor Hugo, Jules Verne, Alfred Sisley og Edgar Degas hadde alle en villa her på et eller annet tidspunkt.